**Οικογένεια Hassan – Janbali**

**2006:** Ήρθαμε στην Κύπρο και υποβάλαμε αιτήσεις για διεθνή προστασία. Κάποιες αιτήσεις παράμειναν σε εκκρεμότητα για χρόνια και κάποιες εξετάστηκαν και απορρίφτηκαν, ακόμη και μετά από την έναρξη του πολέμου στην Συρία.

**2014:** Κατήλθαμε σε διαμαρτυρία μπροστά από το Υπουργείο Εσωτερικών μαζί με τις/ τους υπόλοιπες/ους απάτριδες Κούρδισσες/ους. Ο Υπουργός Εσωτερικών είχε τότε συσκέψεις με την Υπηρεσία Ασύλου και την Αναθεωρητική Αρχή Προσφύγων προς επίλυση των θεμάτων μας, χωρίς όμως οποιοδήποτε αποτέλεσμα.

**Οκτώβρης 2014 – Αύγουστος 2015:** Διαμαρτυρία έξω από το Υπουργείο Εσωτερικών διεκδικώντας να μας παραχωρηθεί το καθεστώς των αναγνωρισμένων προσφύγων.

**2015:** Οι τότε Υπουργός Εσωτερικών και Γενικός Διευθυντής του Υπουργείου Εσωτερικών μας παρότρυναν να υποβάλουμε αίτηση για πολιτογράφηση ώστε να μπορέσουν να αποκαταστήσουν τα δικαιώματά μας με αυτόν τον τρόπο. Σε ένα μέλος της οικογένειας δόθηκε άμεσα υπηκοότητα και στα υπόλοιπα μέλη της οικογένειάς δόθηκε η υπόσχεση πως οι αιτήσεις μας θα εξετάζονταν άμεσα μόλις ολοκληρώνονταν τα 7 χρόνια νόμιμης παραμονής μας στην Κύπρο.

**2015 – 2017:** Καταχωρήσαμε και τα υπόλοιπα μέλη της οικογένειας αίτηση για πολιτογράφηση, σε συνεννόηση με τον αρμόδιο για τις υποθέσεις μας λειτουργό του Υπουργείου Εσωτερικών.

**27/3/2017:** Ο τότε Υπουργός Εσωτερικών μας ενημέρωσε με επιστολή του ότι απόρριψε τις αιτήσεις μας συλλογικά.

**19/04/17:** Η UNHCR μας ενημέρωσε ότι, σε συνάντησή του με τον Διευθυντή της, ο τότε Υπουργός αναγνώρισε ότι η απορριπτική απόφαση που είχε πάρει σε σχέση με τις αιτήσεις μας για υπηκοότητα είναι εσφαλμένη και έδωσε εντολές για επανεξέταση των αιτήσεών μας για υπηκοότητα.

**6/6/2017:** Δύο μέλη της οικογένειας, ο Akid Hassan και ο Farhad Hassan, άρχισαν απεργία πείνας.

**31/7/2017**: Ο ανήλικος Πατράν κατήλθε σε διαμαρτυρία μπροστά από το Υπουργείο Εσωτερικών σε συμπαράσταση προς την οικογένειά του.

**1/8/20717**: Η κουρδική κοινότητα Κύπρου αποφάσισε και διοργάνωσε μαζί με Μη Κυβερνητικές Οργανώσεις και κοινότητες προσφύγων διαδήλωση, από το Προεδρικό Μέγαρο προς το Υπουργείο Εσωτερικών, το Σπίτι της Ευρώπης και την Βουλή των Αντιπροσώπων, προς αλληλεγγύη σε εμάς.

**11/8/2017:** Διακόψαμε την απεργία πείνας, ως ένδειξη καλής θέλησης, μετά τη θετική ανταπόκριση του Γενικού Διευθυντή του Υπουργείου Εσωτερικών, ο οποίος δεσμεύτηκε πως οι αιτήσεις μας για υπηκοότητα θα επανεξετάζονταν το συντομότερο δυνατό, με λεπτομέρεια και εξατομικευμένα.